贈天台禪鑒
作者：黄裳
朝代：宋

paragraphs: 逸興東西自難卜，快可追風白花足。
巾飄飄，蓑蔌蔌。
每引三盃通道瓢，即陳一闋離塵曲。
獨忘懷，人注目。
恐是秦漁來混俗，落花流水難拘束。
幾度桃花春又復，戲翫人生榮與辱。
石火光中寄此生，故山休問歸遲速。
東秦別後無行蹤，忽見回轅自西蜀。
二十光陰一轉頭，新白已能班舊綠。
偶懷起滅寒生粟，蓋亦超然坐觀獨。
便望雲山歸去來，無生之師在巖谷。
由禪而入從真修，休效諸山編語錄。
如來藏裏磨尼珠，走上玉爐光斷續。
螺髻明，鵲巢驚。
向死生中脫死生，象罔得之方始靈。
掃除物我雙何有，懷抱乾坤一混成。
十三位上窺憂喜，正法眼開無處避。
是時人道真仙子，方尚圖中舊行止。